**OBRAZLOŽENJE**

**PRIJEDLOG PROGRAMA MJERENJA**

**RAZINE ONEČIŠĆENOSTI ZRAKA U DRŽAVNOJ MREŽI ZA TRAJNO PRAĆENJE KVALITETE ZRAKA**

Pravni temelj za donošenje Programa mjerenja razine onečišćenosti zraka u državnoj mreži za trajno praćenje kvalitete zraka (u daljnjem tekstu: Program mjerenja) sadržan je u odredbi članka 32. stavka 3. Zakona o zaštiti zraka (Narodne novine, br. 127/19) čijom je odredbom dana ovlast ministru gospodarstva i održivog razvoja da donese predmetni Program.

Preduvjet za uspostavu cjelovitog sustava praćenja i upravljanja kvalitetom zraka na teritoriju Republike Hrvatske je uspostava mreže za trajno praćenje kvalitete zraka te je temeljem važećih zakonskih i podzakonskih akata u Republici Hrvatskoj uspostavljena državna mreža za trajno praćenje kvalitete zraka čije su lokacije utvrđene Uredbom o utvrđivanju popisa mjernih mjesta za praćenje koncentracija pojedinih onečišćujućih tvari u zraku i lokacija mjernih postaja u državnoj mreži za trajno praćenje kvalitete zraka (Narodne novine, broj 65/16, dalje: Uredba o mjernim mjestima), a program mjerenja na njima je određen Programom mjerenja razine onečišćenosti zraka u državnoj mreži za trajno praćenje kvalitete zraka (Narodne novine, broj 73/16).

Stupanjem na snagu novog Zakona o zaštiti zraka („Narodne novine“, broj 127/19) i odredbi članka 103. koji propisuje rokove donošenja podzakonskih propisa, stekli su se uvjeti za donošenje nove Uredbe o mjernim mjestima i novog Programa mjerenja.

Sadržaj i obuhvat mjerenja u Programu definiran je i usklađen u cijelosti sukladno važećoj Uredbi o određivanju zona i aglomeracija prema razinama onečišćenosti zraka na teritoriju Republike Hrvatske (Narodne novine, broj 1/2014) te odredbama prijedloga nove Uredbe o utvrđivanju popisa lokacija mjernih postaja u državnoj mreži za trajno praćenje kvalitete zraka i mjernih mjesta za praćenje koncentracija pojedinih onečišćujućih tvari u zraku kojom su definirane sve mjerne postaje državne mreže i mreže za uzajamnu razmjenu informacija i izvješćivanja o kvaliteti zraka.

Ovim se Programom propisuje mjerenje na lokacijama mjernih postaja u državnoj mreži za trajno praćenje kvalitete zraka u zonama i aglomeracijama na teritoriju Republike Hrvatske za sljedeće onečišćujuće tvari: sumporov dioksid, dušikovi oksidi i dušikov dioksid, lebdeće čestice PM10 i PM2,5, benzen, ugljikov monoksid, prizemni ozon i prekursori ozona, teški metali, živa, benzo(a)piren i drugi policiklički aromatski ugljikovodici, organski ugljik i elementni ugljik, kationi i anioni, crni ugljik, metali u oborinama te meteorološki parametri (smjer i brzina vjetra, temperatura zraka, relativna vlažnost zraka, količina oborine, tlak zraka).

Program se sastoji od:

1. Programa A koji sadrži mjerenja kvalitete zraka na mjernim postajama uspostavljenim u aglomeracijama i to: Zagreb-1, Zagreb-2, Zagreb-3, Zagreb-4, Velika Gorica, Zagreb Ksaverska cesta PPI PM2,5, Puntijarka, Rijeka-2, Rijeka-2 PPI PM2,5, Omišalj-otok Krk, Osijek-1, Osijek-2, Osijek-PPI PM2,5, Split-1, Split-2, Split-3, Split-PPI PM2,5 i Kaštel Sućurac;
2. Programa B koji sadrži mjerenja kvalitete zraka na mjernim postajama uspostavljenim u zonama i to: Desinić, Kopački Rit, Varaždin, Koprivnica-1, Koprivnica-2, Sisak-1, Kutina-1, Kutina-2, Slavonski Brod-1, Slavonski Brod-2, Plitvička Jezera, Parg, Karlovac, Zavižan, Višnjan, Pula-Fižela, Polača-Ravni Kotari, Hum-otok Vis, Žarkovica, Vela Straža-Dugi Otok i Opuzen.

Stupanjem na snagu prijedloga ovoga Programa prestaje važiti Program mjerenja razine onečišćenosti u državnoj mreži za trajno praćenje kvalitete zraka (Narodne novine, br. 73/16).